Document ID: 31988R1859

KOMISSION ASETUS (ETY) N:o 1859/88,
annettu 30 päivänä kesäkuuta 1988,
interventioelinten suorittamaa oliiviöljyn ostoa ja varastointia koskevista yksityiskohtaisista säännöistä annetun asetuksen (ETY) N:o 3472/85 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon rasva-alan yhteisestä markkinajärjestelystä 22 päivänä syyskuuta 1966 annetun neuvoston asetuksen N:o 136/66/ETY(1), sellaisena kuin se on viimeksi muutettuna asetuksella (ETY) N:o 1098/88(2), ja erityisesti sen 12 artiklan 4 kohdan,
sekä katsoo, että
komission asetuksessa (ETY) N:o 3472/85(3), sellaisena kuin se on viimeksi muutettuna asetuksella (ETY) N:o 3236/87(4), tarkennetaan oliiviöljylaadut, joita voidaan tarjota interventioon; kokemus on osoittanut, että uutetun oliiviöljyn interventio-oston mahdollisuus ei takaa, että tuottajat hyötyvät siitä suoraan; tämän vuoksi uutetun oliiviöljyn ostaminen interventioon ei vastaa täysin asetuksen N:o 136/66/ETY 12 artiklan 1 kohdan tavoitteita, joita ovat markkinoiden vakaus ja tuottajien tulojen turvaaminen; komission asetuksessa (ETY) N:o 3635/86(5) keskeytetään uutetun oliiviöljyn ostaminen interventioon markkinointivuonna 1986/1987; sen vuoksi olisi jätettävä uutettu oliiviöljy interventio-oston ulkopuolelle; tämän vuoksi olisi muutettava asetuksen (ETY) N:o 3472/85 liite,
interventioon tarjotun oliivilamppuöljyn happamuuden rajoitusta olisi muutettava laadun parantamiseksi,
neuvoston asetuksessa (ETY) N:o 1915/87(6) muutetaan neitsytoliiviöljyn määritelmä; sen vuoksi olisi muutettava tähän laatuun sovellettava hinnan korotus ottaen huomioon olosuhteet markkinoilla; sen vuoksi olisi muutettava asetuksen (ETY) N:o 3472/85 liite,
komission asetuksessa (ETY) N:o 1058/77(7), sellaisena kuin se on viimeksi muutettuna asetuksella (ETY) N:o 1858/88(8), säädetään että neitsytoliiviöljyt, joiden tetrakloorietyleenipitoisuus ylittää tietyn kynnyksen, on luokiteltava oliivilamppuöljyiksi; interventio-oston osalta tämä luokituksen alentaminen lykätään seuraavan markkinointivuoden alkuun; johtuen näiden öljyjen arvon alenemisesta markkinoilla, niiden interventio-ostoon olisi sovellettava väliaikaisesti erityistä asteikkoa, ja
tässä asetuksessa säädetyt toimenpiteet ovat rasvojen hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 3472/85 seuraavasti:
1) Korvataan 1 artikla seuraavasti:
"1 artikla
Asetuksen N:o 136/66/ETY 12 artiklan 1 kohdan mukainen interventio rajoitetaan mainitun asetuksen liitteen 1 kohdassa tarkoitettuun oliiviöljyyn, lukuun ottamatta oliiviöljyä, jonka vesi- ja epäpuhtauspitoisuus on suurempi kuin yksi prosentti.
Oliivilamppuöljyn osalta tämä interventio rajoitetaan öljyihin, joiden vapaiden rasvahappojen pitoisuus öljyhappona ilmaistuna on enintään 10 prosenttia."
2) Poistetaan 2 artiklan 2 kohdasta ilmaisu "ja uutetun oliiviöljyn osalta tämän öljyn uuttamislaitosten kirjanpidon perusteella".
3) Poistetaan 2 artiklan 3 kohdan neljäs luetelmakohta.
4) Poistetaan 3 artiklan 3 kohdasta ilmaisu "ja uutetuilla öljyillä suurempi kuin 0,5 prosenttia".
5) Poistetaan 8 artiklan 2 kohdan kolmas luetelmakohta.
6) Korvataan liite tämän asetuksen liitteellä.
2 artikla
Tämä asetus tulee voimaan 1 päivänä heinäkuuta 1988.
Kuitenkin 31 päivään lokakuuta 1988 sovelletaan asetuksen (ETY) N:o 3472/85 asemesta tämän asetuksen liitettä a.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä kesäkuuta 1988.

Labels: 3
17